**Eesti Puuetega Inimeste Koja juhatuse koosoleku protokoll 6/2020**

**Toimumise aeg**: 30.09.2020

**Toimumise koht**: Mäetaguse mõisa hotell, Pargi 1, Mäetaguse alevik, Alutaguse vald, Ida- Virumaa

**Koosoleku algus**: 11:10 (vaheaeg 13:00-13:50)

**Koosoleku lõpp**: 15:30

Osalesid: Toomas Mihkelson, Kairit Numa, Jakob Rosin, Mihkel Tõkke, Helmi Urbalu, Helle Sass, Kaia Kaldvee, Monika Haukanõmm (liitus peale lõunat kl 14:40).

Puudus: Ulvi Tammer-Jäätes

Juhatuse koosolekule kutsutud ja osalesid: EPIKoja tegevjuht Anneli Habicht, EPIKoja peaspetsialist Vladislav Veližanin; EPIKoja nõustaja Kristi Rekand.

Koosolekut asub juhatama Helle Sass, kes teeb ettepaneku kinnitada koosoleku protokollijaks Kristi Rekand

**OTSUS**: Kinnitada koosoleku protokollijaks Kristi Rekand.

Helle Sass (edaspidi HS) tutvustab koosoleku päevakorda ja teatab, et juhatab koosolekut kuni esimehe saabumiseni.

**Koosoleku päevakord:**

1. EPIKoja arengukava vahehindamine – liikmete ettepanekute analüüs ja üldkoosolekule muudatusettepaneku koostamine.
2. Puuetega inimeste päeva teavituskampaania kavandamine.
3. Toompuiestee 10 väikese saali maalidest.
4. Muud küsimused.

HS pöördub küsimusega, kas juhatuse liikmetel on päevakorra punktide osas täiendusi, Helmi Urbalu (HU) soovib päevakorra p 4 all arutada kultuurifestivaliga seonduvat.

Juhatus kinnitab päevakorra.

**Päevakorra punkt 1.**

**EPIKoja arengukava vahehindamine – liikmete ettepanekute analüüs ja üldkoosolekule muudatusettepaneku koostamine.**

HS palub Anneli Habichtil (AH) teha ülevaate arengukavast.

AH selgitab, et 2016 aastal tehti EPIKoja 2017-2023 arengukava, mil lepiti kokku ka selles, et kui ollakse arengukavaga nn poole peal, siis tehakse arengukava vahehindamine eesmärgiga vajadusel eesmärke ja tegevusi muuta ja korrigeerida. Arengukava koosneb 3 osast: 1) arengukava alused - põhikiri, eelmise arengukava tulemused ja väljakutsed. 2) strateegilistest eesmärkidest, alaeesmärkidest, tegevustest ja mõõdetavatest tulemustest (loetleb lisas 1 toodud strateegilised eesmärgid). Vahehindamisel keskendume ja oleme küsinud liikmeorganisatsioonidelt sisendit - tänastele väljakutsetele; tuleviku trendidele; strateegilistele eesmärkidele. Vahehindamisel ei ole eesmärk muuta struktuuri, üldistuse astet ega sõnastust. Eesmärk on hinnata sisu põhiosa, teha vajadusel sisulisi muudatusi.

Juhatusel küsimusi ega midagi täiendavalt lisada ei ole.

AH annab ülevaate (ja näitab ekraanil) liikmete arvamustest (lisatud prorokollile). Lisab, et materjali on kokku 12 lehekülge, mustaga on dokumendis toodud algne tekst, iga punkti all on värvilisega sisend liikmetelt. Toodud on kogu sisend sõna-sõnaliselt liikmetelt ja suvekoolis antud kokkuvõte. Vaatame järjest läbi ja juhatus peab otsustama, mida võtame arvesse ja mida ei võta ning mis esitatakse suunata 20.11.2020 üldkogule otsustamiseks. AH väljendab rõõmu, et liikmesorganisatsioonid on väga aktiivselt osalenud arengukava vahehindamises ettepanekuid esitades - nii kirjalikult kui EPIKoja suvekoolis vahetult.

Juhatus kinnitab ühehäälselt, et selline sisuline plaan on arusaadav ja sobib.

Toomas Mihkelson (TM) palub täpsustada tänast ajalist plaani.

AH annab ülevaate ajakavast, jätkab päevakorra punktiga.

**Selgitab, et esimene teema on tulevikutrendid.**

Loeb ette esimese punkti ja kommentaarid, ettepanekud*.* Tundub, et sisulisi muudatusettepanekuid ei ole.

Juhatus lisada ega täiendada ei soovi.

Loeb ette teise punkti ja kommentaarid, ettepanekud. Lisab, et sisulisi muudatusettepanekuid ei ole, liikmed on tulevikutrendiga nõus.

Juhatus lisada ega täiendada ei soovi.

Loeb ette kolmanda punkti ja kommentaarid, ettepanekud. Lisab, et sisulisi muudatusettepanekuid ei ole, ollakse trendiga nõus.

Juhatus lisada ega täiendada ei soovi.

Loeb ette neljanda punkti ja kommentaarid, ettepanekud. Lisab, et suvekoolis tekkis vajadus muuta sõnastust, lisades info vahendamise teisenemisest kõneleva trendi lõppu „kiirus ja viis“. Palub juhatusel otsustada, kas punkt vajab muutmist.

HS selgitab, et tegemist on kurtide ettepanekuga, et info oleks kättesaadav nii kuulmispuudega kui ka nägemispuudega inimestele, oleks ka punktkirjas.

Juhatus: täiendada tulevikutrendi nr 4 järgmise lõppsõnastusega *Eesti Puuetega Inimeste Koja roll info vahendajana on teisenenud- oluline on sihtgrupile olulise ja usaldusväärse info eraldamine muust ning infoedastuse kiirus ja mitmekülgsus.*

Loeb ette viienda punkti ja kommentaarid, ettepanekud. Lisab, et Valga PIK ettepaneku osas on tegemist sisulise arvamusega.

HS: Kaasamine on KOV-ti erinev, kuid tegemist on ikkagi probleemiga.

Juhatus: oluline punkt, ei muuda.

Loeb ette kuuenda punkti ja kommentaarid, ettepanekud. Selgitab ka EPIKoja kommentaari.

Juhatus: trend on jätkuvalt aktuaalne, ei muuda.

Loeb ette seitsmenda punkti ja kommentaarid, ettepanekud. Selgitab, et sisulisi muutmisettepanekuid ei tehtud.

Juhatus: Trend on jätkuvalt oluline ja aktuaalne, ei muuda.

Lisaks on liikmed teinud täiendavaid ettepanekuid tulevikutrendeide osas, loeb ette.

Tulevikutrendiks võiks olla seoses pandeemiaga elektrooniliste kanalite ja e-teenuste arendus.

TM : Võiks trend olla tõesti olemas, kuid üldisemalt sõnastatud.

Jakob Rosin (JR): Praegu on juba palju koolitusi ja üritusi e-keskkonnas, ei saa probleemist hetkel aru. Kas mõeldakse e-poes asjade (toit) tellimist vms

AH selgitab, et ka suvekoolist tuli täiendav ettepanek virtuaalse koostöö-ja digikirjaoskuse vajaduse suurendamiseks.

JR: ma ei saa aru, mida saame siin meie teha, millega aidata. Saame koolitusi pakkuda, aga see on ka kõik.

HU: Vanemaealistel jätkuvat piiratud ligipääs e-teenustele ja digivõimekusele.

Lisaettepanekute 2 ja 3 osas on teemad varasemates trendides sisuliselt juba olemas, puudub vajadus uute trendidena lisada.

AH selgitab EPIKoja ettepanekut puude tuvastamise praktika muudatusega seonduva trendi lisamiseks.

Kaia Kaldvee (KK): Tegeleme kojas palju inimeste abistamisega ja aitamisega. Probleeme nii TVH kui puude tuvastamisega. Meie jaoks on tegemist olulise probleemiga s.h on probleeme ka töövõime hindamise taotluse vormiga, inimestele sobiva töö leidmisega, aktiivsustingimuse täitmisega jms

Juhatus: hetkel trendina ei lisa, vaatame, kas saame lisada eesmärkidele.

**OTSUS**: Mitte muuta tulevikutrendide 1-3 ja 5-7 sõnastust. Täiendada tulevikutrendi nr 4 sõnastust: *Eesti Puuetega Inimeste Koja roll info vahendajana on teisenenud- oluline on sihtgrupile olulise ja usaldusväärse info eraldamine muust ning infoedastuse kiirus ja* ***mitmekülgsus****.* Lisada tulevikutrendina nr 8: ***Digipädevuse roll puuetega inimeste kaasamisel tõuseb.***

**AH selgitab, et järgmine teema on väljakutsed.**

Loeb ette esimese punkti ja kommentaarid, ettepanekud

Juhatus: väljakutse on endiselt olemas, ei muuda

Loeb ette teise punkti ja kommentaarid, ettepanekud

JR: järelevalve on ok, aga hõlmab nii palju valdkondi.

Juhatus: teema on jätkuvalt aktuaalne, ei muuda.

Loeb ette kolmanda punkti ja kommentaarid, ettepanekud. Lisab, et suvekoolist tuli ettepanek täiendada väljakutse sõnastust.

Juhatus: muutmise ettepanekuga nõus, täiendada sõnastuses: *Sotsiaal-, tervishoiu-, töö- ja haridusvaldkonna parem omavaheline sidustamine ning teenuste kättesaadavus eesmärgiga parandada puuetega inimeste ja krooniliste haigete* ***sh harvikhaigustega patsientide*** *igapäevast majanduslikku ja sotsiaalset toimetulekut ning vähendada hooldus- ja halduskoormust.*

Loeb ette neljanda punkti. Lisab, et ettepanekuid muudatusteks ega kommentaare ei esitatud. Küsib, kas lisada siia viide puude tuvastamise metoodika probleemide kohta.

KK: aktiivsustingimus on jätkuvalt probleem, vajab eraldi diskussiooni.

AH: aktiivsustingimus on töövõime hindamise valdkonda kuulu teema, aga EPIKoja meeskond on siin mõelnud puude tuvastamise praktika muutmisega esile kerkinud väljakutset.

Juhatus: Täiendada väljakutset nr 4 sõnastuses: *Töövõime-, ja haldusreformi rakendamisele* ***ning puude tuvastamise****, erihoolekandeteenuste ja riigi õigusabi süsteemi ümberkujundamisele puuetega inimeste ja krooniliste haigete vajadustest lähtuv kaasaaitamine.*

Loeb ette viienda punkti ja kommentaarid, ettepanekud.

JR: Kas siia tuleks lisada veeb kui avalik maailm.

Juhatus: Täiendada väljakutset sõnastusega *Ligipääsetavuse parandamine avalikus ruumis,* ***virtuaalses ruumis*** *ja kodudes.*

Loeb ette kuuenda punkti ja kommentaarid, ettepanekud

Juhatus: siin midagi lisada ega täiendada ei ole.

Loetleb lisandunud ettepanekud väljakutsetele:

1. Lisandumas on info kättesaadavuse probleem vaatamata infokanalite paljususele.
2. Lisandunud on seoses COVID-19-ga uus väljakutse: füüsiliste kokkusaamiste ja ürituste asemel tekib vajadus korraldada neid veebi vahendusel.
3. Võimalikult suure esindatuse tagamine KOV-ides (KOV tasandi huvikaitse muutub aina olulisemaks)
4. Vajalik leida uusi tegevusi ja väljundeid uute/aktiivsemate/nooremate liikmete kaasamiseks.

Arutelu.

JR: Info paljusus on selgelt probleem. Küsimus on selles, kuidas teavet käsitleda. Organisatsioonide esindajatel on võibolla ebaselge, mida teabega teha, kas saata edasi või tegutseda, üksinda lahendada.

HU: samas on EPIKoja poolt saadetud teabel alati lisateave selle kohta, kas teave on mõeldud „jagamiseks“ või „infoks“.

KK: Vähetähtis ei ole ka keeleprobleeme ehk vene keelne liikmeskond ei saa eesti keelest alati aru.

Juhatus: Väljakutsena infoküllust ei sõnasta. Puudub vajadus lisada väljakutsena tagada esindatus KOV-ides, kuna teema on osalt kaetud tulevikutrendides ja ilmselt ei ole see organisatsioonide võimekust arvestades ka teostatav. Ei lisa tulevikutrendina vajadust korraldada üritusi veebis, see on kaetud tulevikutrendides digipädevuse vajaduse trendiga.

OTSUS: Mitte muuta väljakutseid 1, 2 ja 6. Täiendada väljakutse nr 3 sõnastust: *Sotsiaal-, tervishoiu-, töö- ja haridusvaldkonna parem omavaheline sidustamine ning teenuste kättesaadavus eesmärgiga parandada puuetega inimeste ja krooniliste haigete* ***sh harvikhaigustega patsientide*** *igapäevast majanduslikku ja sotsiaalset toimetulekut ning vähendada hooldus- ja halduskoormust.* Täiendada väljakutse nr 4 sõnastust: *Töövõime-, ja haldusreformi rakendamisele* ***ning puude tuvastamise****, erihoolekandeteenuste ja riigi õigusabi süsteemi ümberkujundamisele puuetega inimeste ja krooniliste haigete vajadustest lähtuv kaasaaitamine.* Täiendada väljakutse nr 5 sõnastust: *Ligipääsetavuse parandamine avalikus ruumis,* ***virtuaalses ruumis*** *ja kodudes.* Uusi väljakutseid mitte lisada.

**AH selgitab, et järgmine teema on eesmärgid, millel on ka alaeesmärgid.**

Loeb ette strateegilise eesmärgi 1 ja alaeesmärgid.

Juhatus: Alaeesmärke ei täienda ega võta ära.

Loeb ette alaeesmärkide täiendusettepanekud.

Juhatus: Kuna täiendusettepanekud on liiga detailsed, siis ei lisa.

**AH selgitab, et järgmine teema on strateegilise eesmärgi nr 1 mõõdetavad tulemused.**

Loeb ette strateegilise eesmärgi 1 ja alaeesmärgid ning alaeesmärgi 1 mõõdetavad tulemused, kommentaarid, ettepanekud.

Arutelu. Strateegilise eesmärgi 1 ja alaeesmärkide sõnastust ei muuda. Tulemused 1-6 osas sõnastust ei muuda, kuna sõnastuse stiili muutmine ei ole arengukava vahehindamise eesmärk. Tulemuse 7 osas on vaja veel tegutseda, kuna Balti riikide puuetega inimeste katuseorganisatsioonide vahelist koostöölepingut ei ole veel pikendatud. Tulemuse 8 osas koostöö jätkub - ei saa täiendada ettepanekuga kohustades maakondlikke liikmesorganisatsioone osalema KOV komisjonides ja töörühmades, kuna iga koda on oma tegevuse koordineerimisel ise otsustav ja see tulemus ei saa olla EPIKoja poolt saavutatav. Tsöliaakia Seltsi ettepanek täiendava tulemuse osas väärib kaalumist üldkoosolekul.

**OTSUS**: Strateegilise eesmärgi 1 ja alaeesmärkide sõnastust ei muuda. Tulemused 1-8 osas sõnastust ei muuda. Saata Tsöliaakia Seltsi ettepanek strateegilise eesmärki 1 mõõdetavate tulemuste hulka lisamiseks *Eestis on loodud erinevate haiguste esmadiagnooside statistika andmebaas* otsustamiseks üldkoosolekule

AHloeb ette strateegilise eesmärgi 2 ja alaeesmärgid ja alaeesmärgi 2 mõõdetavad tulemused, kommentaarid,ettepanekud.

Arutelu. Alaeesmärgid 2.1.-2.3. jäävad alles. Alaeesmärk 2.4 võiks täpsustada, kuna virtuaalkeskkond muutub aina olulisemaks. Alaeesmärk 2.5 jääb alles. Tsöliaakia Seltsi ettepaneku osas siin tulemusi ei täienda, kuna ettepanek on võrreldes arengukava üldistatuse astmega liiga detailne ja spetsiifiline

Loeb ette strateegilise eesmärgi 2 mõõdetavad tulemused, kommentaarid,ettepanekud.

Arutelu.

**OTSUS**: Mitte muuta strateegilise eesmärki nr 2 sõnastust. Mitte muuta alaeesmärkide 2.1.-2.3. ja 2.5 sõnastust. Alaeesmärk 2.4 sõnastust täiendada: *Ümbritseva keskkonna* ***s.h virtuaalkeskkonna*** *ligipääsetavus ja vaba aja sisustamise võimalused puuetega inimestele ja kroonilistele haigetele on paranenud.* Mõõdetavat tulemust nr 1 täiendada sõnatusega *Sotsiaal-, tervishoiu- ,töö-,* ***hariduse*** *ja tervisevaldkonna teenuste omavahelise sidustatuse olulisus on sõnastatud valdkonna arengukavades ning on praktikas paranenud.* Mitte lisada mõõdetavaid tulemusi.

Loeb ette strateegilise eesmärgi 3 ja alaeesmärgi 3 mõõdetavad tulemused, kommentaarid, ettepanekud.

Arutelu. Strateegilise eesmärgi nr 3 sõnastust muuta pole vajadust. Ei ole vajadust täiendada mõõdetava tulemuse 1 sõnastust, kuna ligipääsetavus üldiselt tagab ka viipekeele. Mõõdetavate tulemuste 2-5 sõnatusi pigem ei muuda, kuna EPIKoja rahastuse jätkusuutlikkus on nüüd tagatud paremini kui enne 2020. aastat, kodanike pöördumised EPIKoja poole on kasvanud ning EPIKoja psüühikahäirete alane kompetents on paranenud. On põhjendatud vastavalt liikmete ettepanekule lisada uue mõõdetava tulemusena *EPIKoja liikmesorganisatsioonid on tugevad ja tööjõulised.*

**OTSUS**: Strateegilise eesmärgi nr 3 sõnastus jääb kehtima. Mõõdetavaid tulemusi 1-5 ei muudeta. Lisada uue mõõdetava tulemusena *EPIKoja liikmesorganisatsioonid on tugevad ja tööjõulised.*

**Lõuna** kell 13:00, **koosolek jätkub** kell 13:50.

**Päevakorra punkt 2**

**Puuetega inimeste päeva teavituskampaania kavandamine.**

AH annab ülevaate teemast. Selgitab, et 12. augustil 2020 otsustas juhatus, et selle aastal traditsioonilist aastakonverentsi koroona tõttu ei toimu. Otsustati, et võiks teha hoopis puuetega inimeste teemalise teavituskampaania. Vaja on otsustada, kuidas kampaania sisustada.

Vladislav Veližanin (VV): Kogusime Paide 24.09.2020 liikmeklubi käigus liikmetelt sisendit, mis on nähtav lisast 2 ja jagatud juhatuse liikmetele. Kui tahame teha kampaaniat siis tuleb mõelda, mida tahame näha nt kas tahame, et keegi suhtuks millessegi teisiti, puudega inimeste endi käsitlust ja suhtumist või tahame millekski raha koguda vms. Enne tuleb mõelda, millele soovime panustada, seejärel mõtleme sõnumeid.

HU: Leian, et „julge olla sina ise“ ja „enne käega löömist proovi veel“ on head sõnumid.

JR: vaja on kindlasti kitsendada seda, kellele kampaania suuname. Võib-olla kampaania, mis suunaks mõtlema, et on olemas kojad/liidud/ühingud, kelle poole saab vajadusel pöörduda.

AH: kampaaniaid teiste sihtgruppide jaoks on rohkem olnud, vaja oleks kampaaniat puudega inimesele.

HU: toetan, et kampaania on suunatud avalikkusele, vaja on harida ametnikke ja inimesi.

JR: Minule meeldib idee teha virtuaalne häkaton eesmärgiga luua teenuseid ja lahendusi puudega inimestele. Meie tekitaksime nimekirja muredest, mis vajavad lahendamist, siis tekivad meeskonnad, kes hakkavad lahendusi otsima.

VV: Häkatoni tuleb jõuliselt turundada, peab olema seotud suurema sihtgrupiga.

AH: Inspireerituna liikmeklubist tulnud ettepanekutest pakun välja kampaania sõnumi „terve elu eriolukorras“, mis hõlmaks puudega inimesi võrdluses tavapärase inimesega.

VV: videoklippe on võimalik teha ka tavalises formaadis kodus.

AH: vaja on ka kaaluda meie endi võimekust, kui palju suudame meie ise teha ja koostada, palju suuname tegema inimesi endid jms.

JR: Videod teemade lõikes näiteks sisendiks häkatonile, koostöö start-up kogukondadega eesmärgiga selgitada, kas soovitakse teha vabatahtlikku koostööd, kuidas tööd ja tegevusi korraldatakse.

AH: Meeskond koostöös Jakobiga arutleb, kuidas edasi liikuda.

VV: Sisend on olemas, saame edasi liikuda.

**OTSUS**: Juhatus toetab häkatoni korraldamist aastakonverentsi aselem, korraldamisega tegeleb edasi EPIKoja meeskond.

Monika Haukanõmm (MH) liitub kell 14:40.

**Päevakorra punkt 3**

**EPIKojas aadressil Toompuiestee 10 asuvad maalid**

AH: EPIKoja väikeses saalis on kaks suureformaadilist maali, mis on maalitud EPIKoja peaspetsialisti Meelis Joosti abikaasa Inna poolt EKS lõputööna ja antud üle 10 aasta tagasi tasuta EPIKoja kasutusse. Tegemist on vabatahtlikult kasutada antud maalidega, mille puhul tekkis nüüd küsimus, kas EPIKoda soovib maalid endale osta (ostmisel tuleb tasuda summa 2000 eurot) või tagastame maalid omanikule.

MH: Tegemist on ilmselgelt suure summaga, peame kaaluma maalide ostmise võimekust sh seda, kust realt ostmiseks raha leida. Seda raha saaksime leida üksnes „omatulu“ ehk Toompuiestee 10 renditulude realt. Tulu teenimine katab tavaolukorras hoone kulusid ligikaudu 75% ulatuses, kuid on sel aastal koroona tõttu eriti vähene, mistõttu ilmselt maale osta ei saa.

AH: EPIFondi strateegilise partnerluse rahastusest ei ole lubatud investeeringutele kulutada.

KK: Kui maalid soovitakse ära viia ja seinad jäävad liiga tühjaks, siis kindlasti leiaks EPIKoda noori kunstnikke või kunstitudengeid, kes sooviks oma töid heategevuslikult eksponeerida. Meie oleme Ida-Virumaa kojas alati leidnud.

TM avaldab arvamust, et nii suurte maalide transport on juba iseenesest suur kulu.

**OTSUS**: Vajaliku rahalise ressursi puudumise tõttu ei ole võimalik maale osta.

**Päevakorra punkt 4**

**Muud küsimused**

HU: Puuetega inimeste kultuurifestival sai aastaks edasi lükatud, Rakvere Teater saab pakkuda ruume aprilliks 2021. 17-18.04.2021 on hetkel ruumid broneeritud, Rakveres teist saali valida ei ole, mistõttu tule varakult arvestada ja broneerida.

**OTSUS**: pakutud kuupäevad sobivad, võtta teadmiseks.

**Koosoleku lõpp:** 15:30.

Koosoleku juhataja: /digiallkirjastatud/ Helle Sass

Koosoleku protokollija: /digiallkirjastatud/ Kristi Rekand

**LISA 1**

**Eesti Puuetega Inimeste Koja arengukava 2017 – 2023** VAHEHINDAMINE EPIKoja juhatuses

**A Liikmesorganisatsioonide ja EPIKoja suvekooli töörühmade kirjalik tagasiside Arengukava 2017-2023 tulevikutrendidele, väljakutsetele**, mille kaardistasime 2016. aastal.

* Millised trendid ja väljakutsed ei ole enam aktuaalsed?
* Milliseid trende ja väljakutseid on lisandunud/lisandumas, mis meie tegevust 2020-2023 oluliselt mõjutavad?

2016. aastal kaardistatud **tulevikutrendid (mis mõjutavad meid väljapoolt)**:

1. Puudega inimese ja kroonilise haige identiteet on muutumises ega ole nii ulatuslikult seotud puude ja/või haigusega kui varem.

Reumaliit: aktuaalne.

Saaremaa PIK: Noorte puhul (kuni 40 või umbes…) on kindlasti nii, vanemad järgivad väljakujunenud mõtteviisi! Aga noored saavad ka vanemaks, mine tea…?!

1. Puudega inimesed ja kroonilised haiged ei vaja enam ühingut, sest vajadused on muutunud. Võib osutuda vajalikuks tegutseda väheneva ja vananeva liikmeskonna tingimustes.

Reumaliit: osaliselt aktuaalne – vajadus muutub ja liikmed vananevad. Klubiline kooskäimine ja tegevus ei ole oluline noortele ja keskealistele. Soov on saada kitsamat infot oma terviseprobleemi/puude kohta, jagada kogemusi sarnase kogemusega inimestega turvalises keskkonnas (hea on esmakordne füüsiline kohtumine ja hilisem telefoni/interneti vahendusel suhtlemine). Sama kehtib meie kogemuse põhjal ka noorte hulgas. Ühingu vajadus vähenenud, kuid mitte huvikaitse ja info vajadus. Ei soovita end siduda ja pigem ollakse passiivne kasutaja.

Võru PIK: Võrumaa PIK-s toimetavad osad ühingud väga edukalt, kuigi on vananev seltskond, seetõttu esialgu ei kiirustaks ühingute tegevust lõpetama.

Valga PIK: Tänases olukorras tundub mulle, et ühingute väärtustamine on tõusnud. Liikmed tunnetavad üksteise ja ka Koja toetust. Infot ja sellega seonduvat segadust on palju, küsitakse ja oodatakse Koja poolseid juhiseid ja seisukohti nii ühingute tegevuseks kui igapäevaelu toimiseks.

Afaasialiit: See, et ühingud hääbuvad ei tähenda, et neid pole vaja vaid seda, et nende eksistentsiks ja mõjukuse tagamiseks ei piisa enam pelgalt entusiastide panusest. Oluline oleks analüüsoda, missugused meetmed on vältimatud, et tagada ühingute elujõud. Ühinguid olgu pigem vähem aga valdkonnad peavad olema kaetud ja ühingud elujõulised. Ilma allühingute olulise panuseta on EPIKoda „tühipaljas poliitiline mull“

Hemofiiliaühing: Kuna krooniliste haiguste ravi sõltub inimese enda toimetulekust muutuvad krooniliste haiguste puhul ühingud palju olulisemaks. See on koht, kus haige saab õppida teiste samas olukorras olevate patsientide kogemusest, kust saab tuge nendelt kes teda mõistavad. Kus on ainsana võimalik toetada kogu peret. Eriti oluline on see haruldaste haiguste puhul sest siis on see üks väheseid või ka ainus koht, kus kohtuda teiste sama diagnoosiga inimestega. Ühing on ka see, kes saab koguda ja jagada infot haigusega toimetuleku maailma praktikatest.

Saaremaa PIK: Puudespetsiifilisi või kroon. haigete ühinguid on väga vaja, sest ka noor soovib saada infot oma terviseprobleemide kohta mujalt kui ainult raviasutusest. NB! Kogemusnõustamine (KN) ühingute kaudu

1. Eesti Puuetega Inimeste Koja puuetega inimeste ja krooniliste haigete huvikaitse mudel on muutumas – aina enam esindatakse kogu sihtrühma, mitte ainult liikmesorganisatsioonide liikmete huve.

Reumaliit: see on aktuaalne ja vajalik. Maakondades on organisatsioonid liige suletud ja tihti ei soovita ressursi puuduse tõttu liikmeskonda suureks lasta. Huvikaitse on liikumas enam puude/terviseprobleemiga liitude kätte, kuna tunnevad valdkonda paremini ja seisavad oma inimeste eest.

Võru PIK: Kohalik PIK esindab kogu sihtrühma, aga liikmesorganisatsioonid esindavad ka puudespetsiifilisi huve ( Võru maakonnas tooks näiteks Võrumaa Vaegkuulijate Ühing, Võrumaa Kurtide Ühing jne.)

Afaasialiit: Minu teadmist mööda on sihtrühma esindamine ühingu olulisim ülesanne. Nii on see olnud (vähemalt peaks olema olnud) kogu ühinguliikumise algusest peale. Puuetega inimeste esindusorganisatsioon ei ole sõpruskonna meelelahutsasutus.

Saaremaa PIK: Nõus.

1. Eesti Puuetega Inimeste Koja roll info vahendajana on teisenenud – oluline on sihtgrupile olulise ja usaldusväärse info eraldamine muust ning infoedastuse kiirus.

Reumaliit: siinkohal on palju arenenud, kuid näiteks krooniliste haigete valdkonnas on infoedastus minimaalne ja keskendutakse enamlevinud puuetele. Selles vallas on infoedastus hea.

Võru PIK: Olen nõus

Suvekool: lisada lõppu „… kiirus ja viis“.

Kopsuliit: Infomüras on vajalik jätkata adekvaatse info edastamist.

1. Poliitikakujundusse kaasamine on muutumises. Esile on kerkinud formaalse ehk näilise kaasamise probleem.

Reumaliit: Jätkuvalt aktuaalne – näiliselt üritatakse kaasata, kuid tegelikult ei soovita sisulist kaasamist ning seda pigem peljatakse. Samas on ka kaasamise puhul kaasatavate teadmised ja oskused väga erinevad ning puudub baasväljaõpe huvikatse teostajatele.

VÕRU PIK: Pigem kaasatakse vaimse puudega inimesi, kõik teised puudega inimesed tunduvad tagaplaanil olevat.

VALGA PIK: Minu arust ei pea see väide enam paika, sest küsitakse arvamusi ja seisukohti nii seaduste muutmise eelnõudesse kui teenuste parendamistesse (näit.puude määramises küsitlused). Varasemast enam on tõusnud katusorganisatsiooni liikmete (Kodade) roll kohaliku tasandi huvikaitse eest seismisel. Esindatud KOV-des õigusloome protsessides, et oleksid kaitstud sihtrühma huvid.

Afaasialiit: Ei saa hästi aru, kas see on eeldatavalt nii või in selline oht olemas.

Hemofiiliaühing: Patsient on oma elu ekspert ja sihtrühmad peavad olema kaasatud otsustesse, mis puudutavad patsientide elu ja tervist.

Saaremaa PIK: Nõus.

1. Haldus- ja riigireformiga kaasnevad muudatused mõjutavad sotsiaalteenuste ja -toetuste korraldust.

VÕRU PIK: Mulle siiski tundub, et asjad liiguvad paremuse poole ja inimeste teadlikkus saadaolevatest sotsiaalteenustest on kasvanud.

Reumaliit: aktuaalne.

Saaremaa PIK: Nõus

EPIKoda: Kas täpsustada veelgi, et sotsiaalkaitse detsentraliseerimise poliitiline suundumus ehkl rohkem vastutust riigilt KOVidele?

1. Euroopa Sotsiaalfondi vahendite mahu vähenemise võimalik negatiivne mõju valdkonna arengule.

VÕRU PIK: Kindlasti väheneb sellega puudega inimeste toimetulekuks vajalikke tingimuste loomise võimalus

Afaasialiit: Nii ja naa: Euroopa Sotsiaalfondiahendid toidavad projektipõhisust, mis ei saa kuidagi olla valdkonna teadliku ja põhjendatud arengu aluseks. Kuna probleemid ei kao kusagile, tuleb ehk välisabi asemel hakata omas riigis ja oma ressurssidega, oma prioriteetidega avastama.

Reumaliit: aktuaalne – mitmed head pilootprojektid on jäänud unarusse rahade puudumise tõttu.

Lisaks – tulevikutrendiks on seoses pandeemiaga **elektrooniliste kanalite ja e-teenuste arendus**. Puudega ja kroonilise haigustega inimesed soovivad saada adekvaatset infot ning olla pigem e-liikmed kui füüsilise kooskäimise vajadusega.

Liikmesühingud üle Eesti on muutused seoses eestvedajate vananemisega – ei ole järelkasvu juhtide hulgas. Krooniliste haigete ravi on oluliselt arenenud ja inimesed on töövõimelisemad – seetõttu on ka organisatsioonides vähem inimesi. **Trendiks on liitude tugevnemine ja huvikaitse koondumine katuseorganisatsioonidesse, kes pakuvad tuge kohalikele ühingutele ja organiseerumata sihtgrupile**.

Saaremaa PIK: Nõus

Tsöliaakia Selts: kõik siin all olevad punktid on jätkuvalt aktuaalsed

EPIKoda: kõik trendid täna ka aktuaalsed.

Eesti Kopsuliit: Kõik tulevikutrendid on jätkuvalt olulised. Eriti 4 esimest.

LISADA:

EPIKoda: Puude tuvastamise praktika muutus.

SUVEKOOL: Puudega inimeste ja krooniliste haigete ühingud lõpetavad tegevuse, kuna puudub juhtide järelkasv (noored).

SUVEKOOL: Virtuaalse koostöö- ja digikirjaoskuse vajaduse kasv (koroonakriisi näitel).

2016. aastal kaardistatud **väljakutsed**:

1. EPIKoja projektipõhise rahastamise asendamine regulaarsega, läbi mille tagame kindlustunde ja stabiilsuse.

VÕRU PIK: just sellisel moel tagame kindluse ja stabiilsuse

VALGA PIK: Positiivne on, et projektipõhisus on liikunud edasi pikemaks perioodik, mis annab siiski eelnevat natuke suurema kindluse ja stabiilsuse.

Afaasialiit: Kas see puudutab ainult Koda või ka liikmesühinguid? Seni väljatöötatud "uus rahastamismudel" ei ole kuidagi regulaarsem eelmisest. Uus mudel on pisinüanssides raha ümbertõstmine.

Reumaliit: Aktuaalne – päris head versiooni ei ole. Kodade võrgustik arendatud, kuid tugi ja teenused on väga erinevad maakonniti. Mõned pakuvad suurt tuge kohalikele ühingutele, teised on keskendunud teenuste pakkumisele ja seetõttu huvikaitse tagaplaanil. Strateegilise partnerluse kokkuleppega on suur samm edasi astutud, kuid siiski on ebavõrdne olukord – näiteks harvikhaigustega täiskasvanute organisatsioonid ei saa toetust, kuna üle-eestilised ja kohalikku kotta ei kuulu. Kes nende huvisid kaitseb?

Autismiliit: See väljakutse on küll saavutatud, kuid ehk võiks seda täiendada nii, et regulaarse rahastuse järjepidev suurendamine.

1. ÜRO puuetega inimeste õiguste konventsiooni rakendamine ja järelvalve seadustamine.

Reumaliit: Jätkuvalt aktuaalne – rakendamine on suuresti idee tasandil – ei ole jõudu selle üle järelvalvet teostada ja tundub „kauge” teemana. Lihtne näide on ka juurdepääsetavus – kuidas siiani on võimalik avalikud linnaruumid luua ilma sellele mõtlemata ja täitmist kontrollimata?

EPIKoda: saavutatud

1. Sotsiaal-, tervishoiu-, töö- ja haridusvaldkonna parem omavaheline sidustamine ning teenuste kättesaadavus eesmärgiga parandada puuetega inimeste ja krooniliste haigete igapäevast majanduslikku ja sotsiaalset toimetulekut ning vähendada hooldus- ja halduskoormust.

VÕRU PIK: Omast kogemusest väidan, et koostöö eelnimetatud asutuste vahel ei ole piisav või siis toimub üksteise kopeerimine.

VALGA PIK: Ma päris täpselt ei mõista, kuidas EPIKoda saaks seda korraldada aga kindlasti on EPIKojal nõuandjana ja praktikuna palju väärt kogemusi ja nõuandid mida jagada, et sidusus toimima saaks hakkata, eeldusel, et seadusandlus seda toetab.

Reumaliit: Samuti aktuaalne – sidustamisepuudulik ja teenuset kättesaadavus väga erinev – maapiirkonnad kehvemas olukorras, omavalitsuste lõikes eripärad ja erinev käsitlus.

SUVEKOOL: Täiendada: hooldus-, tugi-, raviteenuste kättesaadavuse tagamine, sh harvikhaigustega inimestele.

1. Töövõime-, ja haldusreformi rakendamisele ning erihoolekandeteenuste ja riigi õigusabi süsteemi ümberkujundamisele puuetega inimeste ja krooniliste haigete vajadustest lähtuv kaasaaitamine.
2. Ligipääsetavuse parandamine avalikus ruumis ja kodudes.

VÕRU PIK: Selles suunas liikumine on olnud nähtav.

1. EPIKoja organisatsioonide jätkusuutliku tegevusvõimekuse toetamine.

VÕRU PIK: Tegevuse toetamisel tahaks rohkem kindlust

VALGA PIK: See peab kindlasti jätkuma.

Afaasialiit: Vastuolu tulevikutrendides nimetatuga, et ühingud hääbuvad, neid polegi vaja

Saaremaa PIK: Jätkuvalt on kõik aktuaalsed!

Tsöliaakia Selts: 1 – on alustatud elluviimist. 2-6 jätkuvalt aktuaalsed.

LISAKS  
Saaremaa PIK: Lisandumas on info kättesaadavuse probleem vaatamata infokanalite paljususele – viimase kogemuse põhjal – 21 inimest küsitletud, neist 5 soovis helistamist, 3 sõnumite saatmist, 5 ajalehte teateid, 3 facebookis infot ja 4 luges koja kodulehte, 1 soovis teateid e-meilile. Võimalus on rahastuse korral tellida info edastamine raadios. Kokku 7 kanalit! ***Vajalikuks osutub infosekretäri töökoha loomine!***

Juhatuse liikme poolt ettepanek – luua EPIK-u enda äpp info edastamiseks, kuhu saab liita kodade ja ühingute info

Autismiliit: Lisandunud on seoses COVID-19-ga uus väljakutse: füüsiliste kokkusaamiste ja ürituste asemel tekib vajadus korraldada neid veebi vahendusel

SUVEKOOL: Võimalikult suure esindatuse tagamine KOV-ides (KOV tasandi huvikaitse muutub aina olulisemaks)

Eesti Kopsuliit: Vajalik on leida uusi liikmeid ja edasiviijaid. Samas nooremad inimesed ei identifitseeri end läbi puude vaid pigem inimesena, kel on mingi eripära, millega ta saab hakkama.

**B Liikmesorganisatsioonide ja EPIKoja suvekooli töörühmade kirjalik tagasiside Arengukava 2017-2023 strateegilistele eesmärkidele,** alaeesmärkidele ja mõõdetavatele tulemustele, mille sõnastasime 2016. aastal.

* Kas **eesmärkide, alaeesmärkide** sõnastust oleks vaja kohendada, alaeesmärke lisada või kõrvale jätta?
* Millised **tulemused** oleme saavutanud, milliste saavutamine on pooleli ja millised ei ole veel käeulatuses?

|  |
| --- |
| **Strateegiline eesmärk 1.** **Puuetega inimeste ja krooniliste haigete huvid ja õigused on poliitikakujunduses arvesse võetud.** |

**Alaeesmärk 1.1.** ÜRO puuetega inimeste õiguste konventsiooni (PIK) rakendamise järelevalve on seadustatud ja toimib**.**

Saaremaa PIK: Kas ikka on? Osa KOV-e ei tea konventsiooni omasolustki

**Alaeesmärk 1.2.** Puuetega inimeste ja krooniliste haigete elukvaliteeti ja elukorraldust mõjutavate oluliste õigusaktide vastuvõtmisel arvestatakse EPIKoja seisukohtadega.

VÕRU PIK: Kohalikes omavalitsustes võiks nendega rohkem arvestada

VALGA PIK: Ma ei tea võib-olla mõtlen ma valesti aga minu arust võiks siia juurde lisada ka esindatus või kaasarääkimine KOV tasandi õigusloomes, sest väga palju sõltub teenuste ja toetuste kättesaadavus iga inimese seisukohalt siiski KOV-s kehtivatest õigusaktidest. Näiteks sõltub teenuste kättesaadavus ja toetuste võimalused inimese seisukohalt just KOV-st kus abivajaja elab.

Saaremaa PIK: toimib!

**Alaeesmärk 1.3.** Puuetega inimeste ja krooniliste haigete poliitikakujundustöö Eestis on hästi sidustatud Euroopa Liidu ja laiema maailma vastavate valdkondade arenguga.

Saaremaa PIK: Lisada Alaeesmärk 1.4 Kohaliku puuetega inimeste koja esindaja kuulumine KOV sotsiaalkomisjoni aitab paremini märgata kitsaskohti puuetega inimestele teenuste osutamisel, vältida näilist kaasamist ja võimaldab paremini vahetada infot KOV > kohalikud kojad (midagi selles laadis)

Tsöliaakia Selts: Lisaksime veel ühe alaeesmärgi: erinevate haiguste esmadiagnooside statistika loomisel arvestatakse EPIKoja seisukohtadega

LISAKS: EPNÜL poolt soovitan lisada ka meie ettepaneku Manifesti: vt „Puude alusel kaitse tagamine ja vastava seadusandluse tagamine“ <https://epnu.ee/2020/04/eestimaa-viii-naiste-kongressi-manifest/>

Strateegilise eesmärgi nr 1 **mõõdetavad tulemused**

* ÜRO PIK variraport on ÜRO-le esitatud ja kaitstud.

Saaremaa PIK: kaitstud (sry pooleli vist?)

* Võrdõigusvoliniku juurde moodustatud sõltumatu ÜRO PIK järelevalve komisjoni kuuluvad EPIKoja ja liikmesorganisatsioonide esindajad.

Saaremaa PIK: on hästi.

* Võrdse kohtlemise seaduses on määratletud puuetega inimeste diskrimineerimise keeld lisaks töö- ja kutseõppe valdkonnale ka tervishoiu- ja sotsiaalkindlustusteenuse saamisel, hariduses ja avalikkusele pakutavate

kaupade ja teenuste, sealhulgas eluaseme kättesaadavuses.

Saaremaa PIK: Väga keeruline sõnastus, puudu on siit KOV teenused

* EPIKoja poolt esitatud arvamused, ettepanekud, ekspertarvamused ja märgukirjad leiavad arvesse võtmist osaliselt või täielikult.

Saaremaa PIK: (kuidas mõõta?) Vähemalt EPIK –ule tuleb anda tagasisidet, kui on osaline arvesse võtmine.

* EPIKoja esindaja kutsutakse ja esitatakse valdkonna olulisematesse komisjonidesse ja töörühmadesse.

VÕRU PIK: Kohalikus omavalitsus tuleb selleks veel tööd teha (mõtlen Võrumaad)

Afaasialiit: Sõnastaksin selle punkti pigem nii: „EPIKoja esindaja osaleb valdkonna olulisemates komisjonides ja töörühmades“ Praegu jääb mulje, et EPIKoja esindajat küll kutsutakse ja esitatakse, aga ta ei lähe või valib väga kas minna.

Saaremaa PIK: on väga hästi.

* Eesti EL eesistumise jooksul toimub EPIKoja kaaskorraldusel vähemalt kolm sidustatud üritust.

Afaasialiit: Sõnastus pole just parim: Mis eesmärgil üritusi korraldada plaanitakse? - üritus ürituse pärast pole mõtet korraldada, üritusel peab olema ka mingi roll, ülesanne täita. Praeguse muutunud maailma valguses ei saa seada prioriteediks ürituse kui sellise, võimalik, et ülesannete täitmiseks on vaja leida sootiks teisi alternatiive.

Saaremaa PIK: on hästi.

* Balti riikide puuetega inimeste katusorganisatsioonide vaheline koostööleping on pikendatud.

Saaremaa PIK: on hästi.

* EPIKoda jätkab osalemist Euroopa Puuetega Inimeste Foorumi, Euroopa Patsientide Foorumi ja Euroopa Majandus- ja Sotsiaalkomitee töös.

VALGA PIK: LISADA: EPIKoja maakondlikud liikmesorganisatsioonid osalevad KOV komisjonides ja töörühmades.

Saaremaa PIK: on hästi.

* Tsöliaakia Selts: Lisada: Eestis on loodud erinevate haiguste esmadiagnooside statistika andmebaas

|  |
| --- |
| **Strateegiline eesmärk 2. Puuetega inimeste ja krooniliste haigete kaasatus ühiskonda ning eneseteostuse võimalused on paranenud.** |

**Alaeesmärk 2.1.** Sotsiaal-, tervishoiu-, töö- ja haridusvaldkonna teenuste omavaheline sidustatus on paranenud ning puuetega inimeste ja krooniliste haigete halduskoormus vähenenud.

VÕRU PIK: On paranenud, aga omast kogemusest lähtudes võiks parem olla.Saaremaa PIK: Ühe ukse poliitika ei ole veel rakendunud, aga liigub paremuse poole.

**Alaeesmärk 2.2** Tervishoiuteenuste ning riiklike ja kohaliku omavalitsuse poolt osutatavate sotsiaalteenuste kättesaadavus on paranenud ja vastab paremini puuetega inimeste ja krooniliste haigete vajadustele.

VÕRU PIK: Õige

Saaremaa PIK: Nihkeid paremusele on märgata

**Alaeesmärk 2.3.** Hariduse ja elukestva õppe kättesaadavus, avatud ja kaitstud tööturule pääsemine ning tööturul püsimine on puuetega inimestele ja kroonilistele haigetele paranenud.

VÕRU PIK: Riigi ääremaadel on see siiski väga keerulineja sisuliselt puudub sobiv töö vähenenud töövõimega inimestele.

Saaremaa PIK: Nihkeid paremusele on märgata, kuid maapiirkondades olukord vähe paranenud, kuna tööturul liikumine vähene. Rohkem on vaja paindlikkust ja tööandjate kaasamist

**Alaeesmärk 2.4.** Ümbritseva keskkonna ligipääsetavus ja vaba aja sisustamise võimalused puuetega inimestele ja kroonilistele haigetele on paranenud.

VÕRU PIK: Õige

**Alaeesmärk 2.5.** Laiema avalikkuse teadlikkus puuetega inimestest ja kroonilistest haigetest on paranenud ning hoiakud on muutunud toetavamaks.

VÕRU PIK: On paranenud ning toetatakse abivajajaid rohkem.

Saaremaa PIK: Väga aeglaselt liigub paremuse poole

Tsöliaakia Selts: Lisaksime veel ühe alaeesmärgi:

Riiklikul tasandil on loodud toitumisnõustamise süsteem toetamaks erimenüü vajajaid.

Strateegilise eesmärgi nr 2 **mõõdetavad tulemused**

* Sotsiaal-, tervishoiu-, töö- ja tervisevaldkonna teenuste omavahelise sidustatuse olulisus on sõnastatud valdkonna arengukavades ning on praktikas paranenud.

VÕRU PIK: Õige

Saaremaa PIK: On märgata väikesi muutusi

* Tervishoiu- ja sotsiaalteenuste kättesaadavus on paranenud ning ühtlustunud ning vastab paremini puuetega inimeste ja krooniliste haigete vajadustele.

VÕRU PIK: Õige

Hemofiiliaühing: Takerdub riiklikusse bürokraatiasse, soovimatusesse võtta vastutust (veeretatakse mujale), takistatakse võimuvõitlustega.

Saaremaa PIK: Puudu on teenuse osutajatest ja erialaspetsialistidest.

Osalisest on teenused liikunud inimestest eemale seoses haldusreformiga.

* Kaasava hariduse kontseptsiooni ellurakendamisel on paranenud tugiteenuste osutamise maht ja kvaliteet.

VÕRU PIK: Õige

Afaasialiit: Eriala inimesena tahaksin, et teenuste mahu kasvatamise asemel//kõrval hakataks tegelema erivajaduse kasvu põhjuste uurimise ja tulemustele vastavalt kasvu pidurdamisega. Ühtlasi on vaja leida tasakaal kaasava- ja erihariduse vahel.

Saaremaa PIK: Kindel EI! Õppivad noored, kellel on puue, saavad eripedagoogi teenust läbi reh. teenuse (tihti on see ainus teenus, mida nad vajavad). See on vajalik tagada olema läbi õppeasutuse!!!

* Töövõimereformi rakendamine on mõjutanud positiivselt puuetega inimeste ja krooniliste haigete elukvaliteeti ning kaasatust ühiskonda.

VÕRU PIK: Õige

Saaremaa PIK: Väga küsitav, pigem tõi see ootusi puuetega inimestele, mis ei täitunud. Tööle oodatakse ikka n.ö terveid puudega inimesi.

* Ligipääsetavust reguleerivad õigusaktid on kaasajastatud ja järelvalve senisest tõhusam.

VÕRU PIK: Õige

Saaremaa PIK: Mitte maapiirkondades

* Valdkonna spetsialistide, EPIKoja koostööpartnerite ja laiema avalikkuse teadlikkus puuetega inimestest, kroonilistest haigetest ja ligipääsetavusest on tõusnud.

VÕRU PIK: Õige

Saaremaa PIK: on hästi

* Hoiakud ühiskonnas puuetega inimeste ja krooniliste haigete suhtes on sallivamad.

VÕRU PIK: Õige

Saaremaa PIK: Oleneb vanusegrupist (noored on sallivamad), teadlikkusest ja …

* EPIKojal on avalikkuses puuetega inimeste ja krooniliste haigete esindusorganisatsiooni ja ekspertkeskuse maine.

VÕRU PIK: Võrumaa PIK peab selleks veel tööd tegema.

Autismiliit: Viimased kolm mõõdatavat tulemust võib pidada peaaegu täidetuks, sest need on tõepoolest märgatavad. Aga siiski mitte ideaalsed☺

Saaremaa PIK: on väga hästi

* Tsöliaakia Selts: Lisada: Loodud on riiklik toitumisnõustajate ja – terapeutide väljaõppesüsteem, haiglate juures töötavad toitumisterapeudid ning teatud visiitide arv on vajajatele tasustatud.

|  |
| --- |
| **Strateegiline eesmärk 3. Eesti Puuetega Inimeste Koda on tugev, avatud, professionaalne ja jätkusuutlik organisatsioon.** |

SUVEKOOL: täiendada: „…nähtav, kaasav, erivajadustega arvestav…“

Strateegilise eesmärgi nr 3 **mõõdetavad tulemused**:

* EPIKoja kommunikatsioonikanalid on mitmekülgsed, kommunikatsioon tõhus, asjakohane ja ligipääsetav.

VÕRU PIK: Õige

Saaremaa PIK: on väga hästi

SUVEKOOL: täiendada: „…ka viipekeelsele inimesele…“

* EPIKoja rahastamine on jätkusuutlik.

VÕRU PIK: Võiks olla suurem kindlustunne.

Autismiliit: Jätkusuutlik ja ajas suurenev (või siis kasvav seoses elukalliduse tõusuga). Mulle tundub, et jätkusuutlik üksi on selline tore väljend, millel ei ole väga sügavat sisu☺

Saaremaa PIK: On väga hästi - 3 a lepingud

SUVEKOOL: täiendada „…lähtudes elukallidusest.“

* Puuetega inimeste ja krooniliste haigete pöördumised abi ja nõu saamiseks EPIKoja poole on kasvanud.

VÕRU PIK: Õige

Afaasialiit: See pole just parim näitaja: kui kõik eelloetletu toimib, süsteem funktsioneerib, siis positiivset nihet näitab just nimelt pöördumiste arvu vähenemine.

Saaremaa PIK: on väga hästi, palju rohkem.

SUVEKOOL: täiendada: „…haigete ja liikmesorganisatsioonide…“

* EPIKoja psüühikahäirete alane kompetents on paranenud.

VÕRU PIK: Õige

Afaasialiit: Kas kompetents ei võiks kasvada ka teistes valdkondades, miks ainult psüühika??? Näiteks: Afaasialiidu esindajana tunnen pidevalt, et EPIKoja kompetents kõne- ja kommunikatsioonivaldkonnas on nukras seisus. Ennast sellele tähelepanu juhtija rollis aga lootusetu virisejana.

Saaremaa PIK: on väga hästi.

SUVEKOOL: täiendada „… puuetega seotud ja krooniliste haiguste alane…“

* EPIKoja hoone on heas seisukorras ja paranenud ligipääsetavusega.

VÕRU PIK: Külalisetele tundub ok, aga alati saab paremaks

VALGA PIK: LISADA: EPIKoja liikmesorganisatsioonid on tugevad ja tööjõulised

Afaasialiit: Koda võiks olla huvitatud sellest, et igasugune puuetega inimestele kuuluv vara oleks kaitstud, korras ja täidaks oma rolli, mitte ainult EPIKoja maja.

Saaremaa PIK: on väga hästi.

Eesti Kopsuliit: kõikide eesmärkide saavutamine pooleli või ei ole veel käeulatuses

LISAKS:

SUVEKOOL: EPIKoja side liikmesorganisatsioonidega on tihe, konstruktiivne ja nähtav.

LISAKS:

EPNÜL soovib lisada strateegiliste koostööpartnerite hulka SoM Võrdsuspoliitikate osakonna.

ÜLDIST

Küsimus suvekoolist: Kas harvikhaigused on arengukavas sees?

EPIKoja vastus: otseselt mitte, aga on markeeritud koostöö Eurordisega osas **Alaeesmärk 1.3. Puuetega inimeste ja krooniliste haigete poliitikakujundustöö Eestis on hästi sidustatud Euroopa Liidu ja laiema maailma vastavate valdkondade arenguga.**

**.**.ja Eesti Agrenska SA-ga strateegiliste koostööpartnerite osas

**LISA 2**

EPIKoja liikmeklubis 24.09.2020 osalejate poolt väljapakutud ideed kampaaniaks.

**SÕNUMID:**

Ära pelga puudelisi inimesi. Oleme normaalsed inimesed!

Enne käega löömist proovi veel!

Usu, koda aitab!

Märka inimest!

Võrdsed võimalused töös, elus ja kõik me oleme Inimesed!

Mõistame, toetame, aitame koos terve Eestiga puudega inimesi! (3 esimest sõna võimaldavad teha 3 erinevat teleklippi)

Märkame, aitame puudega inimest!

Mõtle kaasa – kellele on seda vaja???

Me kõik oleme ühiskond. Ühiskond koosneb kõikidest inimestest vms.

Kaasinimest toetades saame ka ise tarkust ja jõudu juurde!

Hea sõna ja hea tegu võidavad vääramatu jõu!

Puudega inimeste märkamine ja aitamine avalikes kohtades.

Julge olla Sina ise!

Kuun om paremp!

Mina olen eriline. Ole sina ka!

Tervise probleemid on vältimatud, kuidas me nendesse suhtume, on meie valida ehk Suudame teha puuetega inimeste elu paremaks!

Puudega inimesed ei ole ainult ratastoolis istuvad inimesed, pimedada, kurdid ja vaimupuudega, vaid on muude erinevate haigustega inimesed, mille tulemusel tekib abivajadus – seega puue. Kampaanias võiks käsitleda neid inimesi – diabeetikuid, reumaatikuid jne. Koolilapsed saaksid teada, et nende kõrval võiv olla selline laps. Aitab kaasa sallimisele, abistamisele, mõistmisele.

**ÜLDISED IDEED KAMPAANIAKS**

Kindlasti peaks kampaaniast välja tulema EPIKoja roll.

Saab kasutada nn koduvideote tegemist – ei pea olema täppistöö.

Veebiviktoriin, mis käsitleb erinevaid puuetega seotud müüte.

Videokonkurss noortele, kus klipid kajastavad puuetega inimeste igapäevaseid väljakutseid.

Häkaton, mille raames ellu kutsuda uusi algatusi puuetega inimeste toetamiseks.

Kampaania – anneta 1 tund oma ajast puudega inimese abistamiseks isikliku abistajana ehk „Pane ennast proovile!“